Ete, vermaak geen wolhaarstorie | Netwerk24
Ete, vermaak geen wolhaarstorie
Deur Maricelle Botha 28 Junie 2018 06:03
Andries Vermeulen en Pietman Geldenhuys van kykNET se OppieStoep-faam is twee van Volksblad se aanbieders van Wolhaarstories op vanjaar se Vrystaat Kunstefees.
Groot vure, eg Suid-Afrikaanse geregte en gladde bekke wat jou maagspiere beslis sal uitdaag. Dít is wat Wolhaarstories op vanjaar se Vrystaat Kunstefees aanbied.
Jeannine van Zyl, hoofbestuurder van die Volksblad-groep, sê dit was vir Volksblad belangrikom steeds sy volgehoue steun aan die kunstefees te verleen. Daarom is mooi beplan om aan feesgangers 'n enigmatiese ervaring te bied, getrou aan Vrystaatse gasvryheid.
"Feesgangers het oor die jare heen De Vette Mossel leer ken as 'n plek van heerlike kos en samesyn. Dit is ook wat hulle van Wolhaarstories kan verwag."
Wolhaarstories bied onder meer 'n spitbraai aan waar jy kan eet soveel as wat jy wil, terwyl gaskunstenaars soos Wicus van der Merwe (11 Julie), Pietman Geldenhuys (13 Julie) en Andries Vermeulen (14 Julie) die res sal doen met hul vlymskerp vertellings en musiek.
Op 12 Julie bied Wolhaarstories 'n ware OppieStoep-ervaring, soortgelyk aan die aanbod van die immergewilde TV-reeks.
Op elke aand se spyskaart is die voorgereg pap met varkkaiings, saam met uie-en-tamatiesmoor en boerbrood met botter en tuisgemaakte tamatiekonfyt.
Die hoofgereg is spitgebraaide lam, stampmielies met sous, 'n gebakte patatgereg, 'n spinasie-en-botterskorsiegereg en 'n mieliegereg. Vir nagereg word asynpoeding en 'n koppie boeretroos bedien. 'n Kontantkroeg sal beskikbaar wees.
Die deure open om 18:30 en die vertoning begin om 19:00.
Kaartjies kos R350 per persoon en sluit die vertoning en ete in. Kaartjies is by Computicket beskikbaar.